Valttina kotimaisuus ja yllätyksellisyys

Tulevat elintarviketieteiden maisterit uskovat, että Härtelön valtteja ovat kotimaisuus ja yllätyksellisyys. Ja tietysti se, että suomalaiset rakastavat jäätelöä ja syövät sitä paljon talvisinkin.

Untuvikot yrittäjät toivovat, että Härtelöstä tulee heille joskus kokopäivätyö. Vielä toistaiseksi kaikille seitsemälle riittää osa-aikainen yrittäjyys opintojen ohella.

Työnjako lutviutuu kiinnostuksenkohteiden ja osaamisen perusteella. Yksi innostuu tuotekehityksestä ja markkinoinnista, toinen hoitaa talousasioita ja laadunvalvontaan on oma tiiminsä.

”Yrittäjyys on tähän mennessä tuntunut aivan huipulta. Ainakin minulle tämä on juuri sitä, mistä olen haaveillut jo muutaman vuoden. Vaikka työtä on välillä riittänyt aamusta iltaan ja pitkälle yöhön, olen onnellinen, että uskalsimme lähteä yrittämään rohkeasti jotain täysin tuntematonta”, Annika sanoo.

Härtelö syntyi vähän vahingossa, se on siinä ehkä hauskinta.

Jäätelötehtaan pystyttäminen vaatii paljon investointeja ja erikoistunutta laitteistoa. Vielä ei ole tarvetta kovin suurelle tuotantokapasiteetille.

Nyt Härtelöä tehdään pääkaupunkiseudulla pienen jäätelöyrityksen tiloissa. Tilaa vuokrataan silloin, kun tarvetta on. Ensimmäiset kokeiluerät tehtiin yliopiston tiloissa.

”Härtelö syntyi vähän vahingossa, se on siinä ehkä hauskinta.”